AQSh diplomatlari Trampni ayblamoqda
AQSh diplomatlari Davlat departamenti ma’muriyatiga Prezident Donald Trampdan arz qilib murojaat qildi. Diplomatlar yo’llagan ikki maktubda Kapitoliyga uyushtirilgan bosqin, o’limlar, jarohatlar va binoga yetkazilgan zarar uchun Tramp aybdor ekani ta’kidlangan.
Diplomatlar AQSh poytaxtida yuz bergan fojiali bosqin xorijda demokratik qadriyatlarni himoya qilish va targ’ib etish missiyasiga jiddiy ziyon yetkazishini ta’kidlagan. Tartibsizliklar AQSh nufuzi va unga bo’lgan ishonchning zaiflashuviga sabab bo’lishidan ogohlantirgan. “Prezidentga nisbatan oshkora chora ko’rilmasa, demokratiyaga ziyon yetadi, mamlakatning xorijiy missiyalarini munosib ado etish imkoniyati boy beriladi”, - deyiladi maktublarning birida. Zotan, Tramp ma’muriyati diplomatlarning tashqi siyosatdagi roli va tajribasini inobatga olmayotgani borasida allaqachon shikoyat qilingan edi. Diplomatlardan tushgan arz amaldagi prezident faoliyatining mamlakat uchun xavfli ekaniga qaratilgan va mohiyatan AQSh diplomatiyasi tarixida qayd etilgan sensatsion voqelikni aks ettiradi. Maktublarda, xususan, Trampga sadoqat bilan xizmat qilayotgan Davlat kotibi Mayk Pompeoning Kapitoliy bosqiniga munosabatiga norozilik bildirilgan. Pompeo poytaxtda yuz bergan tartibsizliklarni qoralagan. Biroq Tramp o’z tarafdorlarini tartibsizliklarga undaganiga doir biror bayonot bermagan. Bosh diplomat, shuningdek, bosqin oqibatlariga to’xtalmagan. Xorijda demokratiya targ’iboti zaiflashishi ehtimolini tan olmagan. Maktublarni aynan necha diplomat imzolaganiga doir aniq ma’lumot yo’q. Davlat departamenti arzlarga javob bermagan.